google/wiki40b huggingface dataset:
דפנה ארדינסט-וולקן

דפנה ארדינסט וולקן היא פרופסור לשפה וספרות אנגלית באוניברסיטת חיפה. במחקריה מתמקדת פרופ' ארדינסט וולקן במודרניזם תוך התבוננות בתהליך החילון של החברה המערבית ומשמעויותיו בספרות ובפילוסופיה. רבות מעבודותיה מתמקדות בממשק בין ספרות לבין תחומי ידע אחרים, כגון פילוסופיה, פסיכואנליזה, היסטוריה, ואתנוגראפיה אולם נקודת המוצא של מחקרים בינתחומיים אלה היא היצירה הספרותית.

קריירה אקדמית

פרופ' ארדינסט וולקן החלה את לימודיה באוניברסיטת חיפה בחוג לשפה וספרות אנגלית במקביל לשירותה הצבאי כחונכת בפנימייה לצוערים. בתום שירותה הצבאי השלימה את התואר הראשון ופנתה ללימודי תואר שני בתחום הפסיכולוגיה. לאחר כשנה החליטה לשוב לתחום הספרות ובמקביל לעבודתה בתחומי הוראת אנגלית ותרגום סימולטאני החלה ללמוד לתואר שני בספרות אנגלית באוניברסיטת בר-אילן. מחקרה לתואר השני בהנחיית פרופ' מאיר רוסטון עסק במכלול יצירותיו של גרהם גרין עד לאותה נקודת זמן ובתפיסת האבהות הנמצאת בלב היצירה ומהווה ציר מרכזי מעבר למעברים האידאולוגיים של המחבר. הספר יצא לאור בשנת 1988 תחת הכותרת "Graham Greene's Childless Father". לאחר פרסום ספרה הראשון התקבלה ארדינסט-וולקן ללימודי תואר שלישי באוניברסיטת אוקספורד שבאנגליה בהדרכת פרופ' ג'ון בצ'לור וכתבה את עבודת הדוקטורט שלה שעסקה במיקום הסופר ג'וזף קונרד בהקשר מודרניסטי. העבודה התמקדה בשלושה אופני התמודדות עם משבר המודרנה בראשית המאה העשרים: כשל המיתוס, כשל המטאפיזיקה, וכשל הטקסטואליות, ויצאה לאור בהוצאת Oxford University Press בשנת 1991 תחת הכותרת "Joseph Conrad and the Modern Temper" ומספר פרקים מתוכה נבחרו לפרסום באנתולוגיות אקדמיות ובמקראות נורטון המשמשות סטודנטים לספרות אנגלית ברחבי העולם. 
בשנת 1988 הצטרפה לסגל האקדמי של אוניברסיטת חיפה. בשנת 1992 חזרה לאוקספורד כעמיתת מחקר ובשנה זה המשיכה את מחקרה הספרותי וכתבה את ספרה השלישי שעסק בסיפורת הקצרה של ג'וזף קונרד והתפרסם בהוצאת אוקספורד בשנת 1999. בתקופה זו פנתה גם לכיוונים פילוסופיים במסורת הקונטיננטאלית והחלה בעבודה על הגותו של הפילוסוף הרוסי מ.מ. באכטין שאותה היא רואה כנקודת מפגש מרתקת בין פילוסופיה לבין ספרות. עבודת מחקר בינתחומית ז הבשילה לספר רביעי בהוצאת אוניברסיטת סטאנפורד. בין תפקידיה האקדמיים המרכזיים שימשה ראש המחלקה לאנגלית באוניברסיטת חיפה ועורכת ראשית של הוצאת הספרים של אוניברסיטת חיפה.
טפילי מעי

טפילי מעי הם טפילים הנמצאים במערכת העיכול אצל בני אדם וחיות אחרות. הן יכולות להמצא בכל רחבי הגוף אך מעדיפות את דופן המעי.
דרכי החשיפה כוללות עיכול של בשר לא מבושל דיו, שתית מים מזוהמים ומגע בעור. טפיל מעי עלול לפגוע ולהחלות את הנשא.
שני סוגים נפוצים של טפילי מעי הם: הלמינת'ס (תולעים טפיליות) ופרוטוזואה (אורגניזם חד תאי). מהם פרוטוזואה, כולל קריפטוספורידיום, מיקרוספורידיה ואיזוספורה הם הנפוצים אצל נשאי HIV.
סהרה (ספר)

עלילה

בספר זה, האחד עשר בסדרת הספרים אודות דרק פיט, מהנדס ימי הרפתקן ורב תושייה, מטיל מנהל סוכנות NUMA, אדמירל ג'יימס סאנדקר, על פיט וחבריו, אל ג'ורדינו ורודי גאן, לצאת בשליחות סודית למאלי שבאפריקה כדי לחקור ולמצוא את המקור לזיהום סביבתי המאיים על יציבות האקולוגיה העולמית. לפיט וחבריו מתגלה כי מסארד, מילארדר צרפתי תאב בצע שחבר לגנרל מושחת השולט במאלי, קאזים, הקים במדבר מפעל לסילוק פסולת תעשייתית מזוהמת. הגנרל ושותפו עושקים את האוכלוסייה, גורמים למוות איום ושולחים אנשים לעבודות כפייה של בתנאים של מחנות ריכוז. בנוסף מחלה מסתורית גורמת לכמה מבני השבטים במדבר סהרה שגעון, קניבליות ומוות. כאשר תיירים נעלמים במרחבי המדבר, נשלח במקביל צוות של ארגון הבריאות העולמי של האו"ם יוצא לחקור, ובו הד"ר אווה רוחס, את החשד להתפרצות מגפה רחבת ממדים. שתי המשלחות מוצאות עצמן נאבקות על עצם הישרדותן. 
פיט הוא בוגר האקדמיה של חיל האוויר האמריקני, אשר לחם במלחמת וייטנאם כטייס קרב. בהרפתקאותיו מסתייע פיט בחברו הטוב אלברט (אל) ג'ורדינו, אף הוא גבר עשוי ללא חת. פיט וג'ורדינו עובדים בסוכנות NUMA, סוכנות ממשלתית לחקר ימים ואוקיינוסים. הנשק המועדף עליו הוא אקדח הקולט M1911 הישן של אביו, הסנאטור ג'ורג' פיט, שלחם בשירות צבא ארצות הברית בפלישה לנורמנדי. המשקה המועדף שלו הוא טקילה עם מלח ולימון. התמהיל הנפוץ ברוב ספריו של קאסלר אודות פיט, וכך גם בספר זה, הוא פתיחה באירוע מן העבר, כגון טביעת ספינה או אסון אחר. לאחר מכן מתפתחת העלילה בקצב מהיר סביב נושא שונה לחלוטין, בו נאבקים פיט וחבריו בנבל מגלומן.

עיבודים לקולנוע

הספר עובד גם לסרט פעולה משנת 2005. את הסרט ביים ברק אייזנר ומככב בו מתיו מקונוהיי כדרק פיט, פנלופה קרוז כאווה רוחס, ויליאם ה. מייסי כאדמירל סאנדקר וסטיב זאן כאל ג'ורדינו.
פרשת יתרו

יתרו וציפורה

יתרו חותן משה מגיע אל מחנה בני ישראל עם ציפורה אשת משה וילדיה, גרשם ואליעזר. משה מקבל אותו ומספר לו על הנסים שנעשו ביציאת מצרים, ויתרו בתגובה מהלל ומשבח את האלוהים.
למחרת רואה יתרו כיצד משה שופט לבדו את העם, ומציע לו לערוך שינוי במערכת: למנות מתחתיו שרי אלפים, שרי מאות, שרי חמישים ושרי עשרות שיתווכו בינו לבין העם את המקרים הפחות קשים. משה שואל את ה' וה' מרשה לו למנות ומשה ממנה את השופטים, ויתרו חוזר לארצו. (יש פרשנים הסבורים שהסיפור על יתרו התרחש בפועל לאחר מעמד הר סיני, ולא לפניו.)

הפטרה

מפטירים בתיאור ההתגלות האלוהית לישעיהו בנבואת ההקדשה שלו. למנהג האשכנזים והאיטלקים קוראים בספר ישעיהו מפרק ו', פסוק א' עד פרק ז' פסוק ו', ומוסיפים בסוף מפרק ט' פסוקים ה' -ו'. התימנים והספרדים קוראים מפרק ו' פסוק א' עד סוף הפרק (התימנים מוסיפים בסוף מפרק ט' כמו האשכנזים).
ג'יימה מייס

ביוגרפיה

מייס נולדה בבריסטול שבטנסי וגדלה בוירג'יניה, בתם של פולט וג'יימס מייס, מורה בבית ספר תיכון שגם עבד בתעשיית כריית פחמים. ההתעניינות של מייס כילדה נעה בין שירה למתמטיקה. כשהייתה בת 15 מייס קיבלה הצעה לעבוד בקריאת מודעות האבל בתחנת הרדיו המקומית. לאחר שסיימה את לימודיה בבית הספר התיכון גראנדי סניור היא קיבלה תואר עמית ממכללת סאות'סט וירג'יניה. לאחר מכן היא למדה באוניברסיטת וירג'יניה טק במשך שנה ואז עברה לאוניברסיטת רדפורד, שם סיימה את לימודיה בשנת 2001 עם תואר בתיאטרון.

קריירה

בשנת 2004 הגיעה הופעתה הראשונה של מייס בטלוויזיה כשהופיעה בסדרה "ג'ואי", סדרת ספין אוף לסדרה "חברים". בשנה שלאחר מכן, היא השתתפה בסרט המותחן "טיסת לילה" בכיכובה של רייצ'ל מקאדמס. הופעותיה בסדרות טלוויזיה כללו את "עמוק באדמה", "הקאמבק", "הפמליה", "איך פגשתי את אמא", "גיבורים" ו"החיים על פי נד". מייס שיחקה בסרטים אחרים כגון: "גיבורי הדגל", "בליינד דייט", היא שיחקה בסרט הפארודיה "גדול מהסרטים" וכאיימי בסרט "פול בלארט: שומר קניון". היא גם שיחקה כחולה בסדרת הדרמה הרפואית "האוס" בפרק משנת 2006. בשנת 2007 היא שיחקה בתפקיד חוזר בסדרה בטי וגילמה את דמותה של שרלוט, בת זוגו של הנרי גראבסטיק. עוד באותה השנה, היא הופיעה בקליפ של השיר "התעוררות" של להקת סוויצ'פוט לצד בעלה אדם קמפבל. כשהסדרה "Glee" עלתה לאוויר, מייס הייתה חלק ראשי מהסט בשלוש העונות הראשונות של הסדרה ולאחר מכן חזרה לתפקידי אורח בעונות ארבע וחמש. במרץ 2010, שיחקה מייס את התפקיד הנשי הראשי בסרט האנימציה "הדרדסים". 
בשנים 2013-2015 היא כיכבה בסדרה "המילרים" כאשר שיחקה בתפקיד דבי סטוקר. בשנים 2015-2018 מייס כיכבה בסדרת האנימציה "הרפתקאות החתול במגפיים" כאשר דיבבה את דמותה של דולסינאה. בשנים 2017-2018, היא כיכבה בסדרה Trial & Error כאשר גילמה את דמותה של התובעת קארול אן קין.

חייה האישיים

באוקטובר 2007, התחתנה מייס עם בן זוגה השחקן אדם קמפבל. בנובמבר 2016, היא ילדה את בנם הבכור.
כלבלבי פוקט

תקציר העלילה

הסדרה מספרת על ההרפתקאות של פלו וכלבלבה מג'יק אשר עוזרים לגורים שחיים בעיר "פוקטוויל" להגיע לילדים בעולם האמיתי. הם גם מנסים לעזור לנסיכה אמי לחזור מהעולם האמיתי לעיר "פוקטוויל" לאחר שהיא שוגרה לשם על ידי אחותה המרשעת, אימה.
ארגון הסטודנטים בישראל

היסטוריה

הארגון הוקם בשנת 1998, התאגד כעמותה, ופעל במקביל ל"התאחדות הסטודנטים בישראל", בה מאוגדות אגודות הסטודנטים של שבע האוניברסיטאות בישראל ושל מספר מכללות נוספות. בארגון היו חברות כ-30 אגודות סטודנטים של מוסדות מוכרים להשכלה גבוהה ברחבי מדינת ישראל, והוא איגד בתוכו כמאה אלף סטודנטים.
במהלך פעילותו סייע הארגון לתלמידי המכללות בעזרת הגשת עתירות לבג"ץ בנושאים שונים, קיים הפגנות, שביתות ופעולות מחאה לחיזוק הסטודנט מהמכללה בפרט והסטודנט הישראלי בכלל.
בשלהי כהונתה של הכנסת ה-16 בשנת 2005 הצליח הארגון, לאחר חמש שנות מאבק, להביא להעברת תיקון לחוק המועצה להשכלה גבוהה בתמיכתם של ח"כ עמיר פרץ, ענבל גבריאלי ואחרים. התיקון קבע שינוי בהרכב המועצה להשכלה גבוהה, והכיר ביושב ראש הארגון כנציג הסטודנטים במכללות בדיוניה של המועצה להשכלה גבוהה.
הארגון שם לו למטרה להגביר את מעורבות הסטודנט הישראלי בעניינים שעל סדר היום במדינה. בין היתר זכה הארגון בבג"ץ נגד משרד התחבורה לשוויון בהנחות לסטודנטים מן המכללות.
לאחר מלחמת לבנון השנייה, הצטרף הארגון למחאת חיילי המילואים בתביעה להקמת ועדת חקירה ממלכתית לחקירת התנהלות הדרגים המדיני והצבאי במלחמה. הצטרפות הסטודנטים הרחיבה את המאבק אך העלתה גם התנגדויות בקרב הסטודנטים על התעסקות הארגון בנושאים שאינם קשורים לסטודנטים.
ב-2009, לאחר עשור של פעילות נפרדת, פעמים רבות ללא שיתוף פעולה, ארגון הסטודנטים בישראל חדל לפעול כגוף נפרד ואגודות הסטודנטים שהיו חברות בו הצטרפו להתאחדות הסטודנטים בישראל.
שגיב יחזקאל

קריירה

יחזקאל החל לשחק כדורגל בקבוצות הילדים של הפועל תל אביב, וכשהיה בן 15 עבר למחלקת הנוער של מכבי תל אביב. במרץ 2013, כשהגיע לגיל 18, ביקש להשתחרר ממכבי תל אביב ונכנס להסגר קטין. יחזקאל לא שיחק במשך תשעה חודשים עד שבתום הליך בוררות חתם בהפועל תל אביב. עד תום העונה שיחק בקבוצת הנוער של המועדון, וב-10 במאי 2014 ערך את הופעת הבכורה שלו בקבוצה הבוגרת, כשנכנס כמחליף במשחק מול הפועל באר שבע במסגרת ליגת העל, וכבש את שערו הראשון בקריירה. בעונת 2014/2015 ערך יחזקאל 15 הופעות בליגת העל וכבש שני שערים. בעונת 2015/2016 ערך 19 הופעות וכבש ארבעה שערים.
את עונת 2016/2017 פתח יחזקאל בהפועל תל אביב ושותף בשני משחקי ליגה במדיה, אך ב-2 בספטמבר 2016 חתם לארבע עונות במכבי תל אביב, ששילמה עבורו 800 אלף דולר. ב-27 באוקטובר ערך את הופעת הבכורה שלו בקבוצה, כששותף במשחק רבע גמר גביע הטוטו מול עירוני קריית שמונה. במהלך המשחק, שהסתיים בתוצאה 2-3, בישל יחזקאל את השער השלישי. בעונה זו ערך שמונה הופעות בליגה במדי מכבי תל אביב.
בתחילת עונת 2017/2018 כבש את יחזקאל את שער הבכורה שלו במכבי תל אביב, בניצחון 2–0 על בני יהודה בגביע הטוטו, ולאחר מכן שותף במחזור הפתיחה של ליגת העל, אך ב-4 בספטמבר 2017 הושאל לעירוני קריית שמונה עד לסוף העונה. חמישה ימים לאחר מכן ערך את הופעת הבכורה שלו במועדון, כשפתחת בהרכב בניצחון החוץ 2–0 על מועדון ספורט אשדוד. את שערו היחיד במדי עירוני קריית שמונה כבש בניצחון 3–0 על הפועל עפולה במסגרת גביע המדינה, ובליגה ערך 15 הופעות.
ב-29 ביולי 2018 הושאל יחזקאל לבני יהודה תל אביב. ב-8 באוגוסט ערך את הופעת הבכורה שלו בקבוצה, בתיקו 0–0 נגד מכבי פתח תקווה בגביע הטוטו. ב-10 בנובמבר כבש את שערו היחיד במדי בני יהודה, בניצחון 2–0 על הפועל חיפה, ובסך הכל ערך 11 הופעות ליגה במדי הקבוצה.
ב-24 בינואר 2019 הושאל יחזקאל למועדון ספורט אשדוד עד לסוף העונה. את שער הבכורה שלו במדי הקבוצה כבש ב-30 במרץ 2019, בניצחון 3–2 על עירוני קריית שמונה, ובסך הכל כבש שלושה שערים בתשע הופעות ליגה במדי הקבוצה עד תום עונת 2018/2019. בתום העונה שוחרר ממכבי תל אביב וחתם על חוזה חדש לשנתיים במועדון ספורט אשדוד, כאשר מכבי תל אביב תקבל 50 אחוז מכל מכירה עתידית שלו.

נבחרות ישראל

לזכותו של יחזקאל 16 הופעות ושני שערים במדי נבחרת הנוער של ישראל. ב-26 במרץ 2015 ערך את הופעת הבכורה שלו במדי הנבחרת הצעירה של ישראל, במשחק ידידות מול קפריסין עד גיל 21, ובסך הכל לזכותו 2 הופעות במדי הנבחרת הצעירה.
ג'מייקה מתחת לאפס

עלילת הסרט

אירווינג בליצר (ג'ון קנדי) היה מחליק מזחלות אמריקאי שזכה בשתי מדליות זהב באולימפיאדת החורף 1968. באולימפיאדה הבאה זכה שוב במדליות זהב, אולם נתפס ברמאות עקב הוספת משקל למזחלת שלו. תאריו נשללו והוא סולק מעיסוק בענף והפך למוקצה בו, ועבר, מבוזה ומתוסכל, לנהל חיי בטלה בג'מייקה. לדעתו של בליצר, ג'מייקה יכולה להצליח בענף המזחלות באמצעות שימוש באצנים למרחקים קצרים, שג'מייקה משופעת בהם, כדי להשיג יתרון מהירות כבר בריצת הזינוק - אולם הוא מיואש מלקדם את רעיונו.
אל בליצר מגיעים אצן מצטיין, דריס באנוק (לאון רובינסון), שנכשל במבחנים של ג'מייקה לקראת אולימפיאדת סיאול (1988) לאחר שנתקל ברץ אחר שנפל לתוך מסלולו, וידידו הטוב סאנקה קופי (דאג אי. דאג), שמצטיין במרוצי דחיפת עגלות, ספורט עממי בג'מייקה שבינו לבין מרוצי מזחלות יש קווי דמיון מסוימים. אביו של באנוק היה בעבר אצן מצטיין וידיד טוב של בליצר, שניסה לגייס אותו ללא הצלחה לרעיון הקמת נבחרת המזחלות.
לאחר מאמצי שכנוע רבים מצליחים באנוק וקופי לגייס את בליצר כמאמנם. עוד שני ספורטאים מצטרפים לקבוצה – ג'וניור באוויל, הרץ שהכשיל את באנוק במבחנים האולימפיים, ורץ נוסף, יול ברנר (שאכן מזכיר בקרחתו את יול ברינר) שאף הוא הוכשל על ידי באוויל במבחנים האולימפיים.
תקופת האימונים מתחילה במספר מקרים מביכים, אולם הספורטאים מתרגלים לענף הספורט החדש, מתגברים על ספקנות הוועד האולימפי של ג'מייקה, ונוסעים לקלגרי לקראת האולימפיאדה.
בקלגרי נתקלת הנבחרת בעוינות גלויה. הגוף העליון של ענף המזחלות, "האיגוד הבינלאומי של ספורט החורף", מנסה להכשיל אותם ולפסול אותם מהשתתפות באולימפיאדה בתואנות שונות, למעשה עקב נוכחותו של בליצר. הג'מייקנים גם זוכים ללעג מהנבחרות האחרות, ובעיקר מהנבחרת של מזרח גרמניה. גם ציוד חסר להם, ולמעשה הגיעו לקלגרי ללא מזחלת. בליצר מנצל קשרים מעברו כדי לקבל עבורם מזחלת משומשת מנבחרת ארצות הברית.
למרות הכול, מגיעים הג'מייקנים להתחרות במרוצי הגמר של המזחלות לרביעיות. במרוץ הראשון נכשלת הרביעייה של ג'מייקה ומגיעה אחרונה, אולם במרוץ השני ג'מייקה מפתיעה את באי התחרות במרוץ מצוין שמעלה אותה למקום השמיני הכללי לקראת המרוץ השלישי והאחרון.
חלקו הראשון של המרוץ האחרון מתנהל בצורה מצוינת, ונראה שהג'מייקנים עומדים לשבור את שיא המסלול ולשפר במידה ניכרת את מיקומם בתחרות; אולם כשל טכני במזחלת הישנה שלהם גורם להם להתהפך על צידם ולהיגרר על המסלול.
למרות זאת, הג'מייקנים קונים את לבם ואמונתם של אחרוני הספקנים כאשר הם נושאים את מזחלתם על כתפיהם ועוברים איתה את קו הסיום לקול תשואות הקהל. האפילוג לסרט מספר שחברי הנבחרת חזרו לג'מייקה כגיבורים, ולאחר ארבע שנים חזרו לאולימפיאדת החורף – כשווים בין שווים.

הצלחת הסרט

הסרט הפך כבר בעת הקרנתו המקורית ללהיט גדול, כשהוא מכניס למפיקיו למעלה מ-150,000,000 דולר. הוא יצר לעצמו מעמד של סרט פולחן, ובדרך קידם גם את סיפורה ופרסומה של נבחרת המזחלות של ג'מייקה, שממשיכה להתחרות בתחרויות בינלאומיות עד היום.
אנחנו לא לבד

העלילה

אדי (אוהד קנולר), הוא איש ביטחון בודד ותמהוני הבודק את הנכנסים בשערי הקניון הגדול בו הוא עובד (דיזנגוף סנטר). אדי מאמין בכל ליבו בתאוריה המבוססת על נבואה עתיקה, אשר חוזה את קיצה הקרוב מאד של התרבות האנושית. אותה תאוריה מבטיחה כי אלו שיגיעו לאי הפסחא בתאריך ה-23 במאי, יינצלו על ידי תרבות חוצנית מתקדמת.
בזמן שאדי עסוק בהכנות האחרונות לקראת הנסיעה בה הוא תולה את תקוותו להינצל, הוא פוגש במאי (אפרת בן יעקב), צעירה מרדנית וחסרת בית אשר משתכנת זמנית בקניון. בימים המעטים שנותרו לו לפני נסיעתו המיועדת מכניסה את עצמה מאי בהדרגה לחייו ולליבו עד שלבסוף על אדי לבחור האם להישאר איתה ולוותר על תקוותו להימלט מהקץ הקרב, או לצאת לדרכו לעתיד חדש ולוותר על האפשרות לאהבה וקשר אמיתי.
קולין מקפרלן

ביוגרפיה

מקפרלן נולד באפר קלפטון שבלונדון להורים מג'מייקה. הוא למד בפרס סקול בקיימברידג', ואחר כך סיים תואר בדרמה מאוניברסיטת לאפבורו.

קולנוע וטלוויזיה

מקפרלן גילם את מפכ"ל המשטרה ג'יליאן ב. לואב בסרטים "באטמן מתחיל" ו"האביר האפל". הוא הופיע פעמים אחדות בסדרת המדע בדיוני "דוקטור הו". ב-2015 גילם את מורן בפרקים "Under the Lake" ו-"Before the Flood" בעונה התשיעית של הסדרה. עוד הופיע בעונה השלישית של סדרת הבת "טורצ'ווד" בפרקים "ילדי הארץ" בתפקיד נציג הצבא האמריקאי.
בטלוויזיה שיחק מקפרלן בסדרות כגון "השופט ג'ון דיד", "ג'ונתן קריק", "מוות בגן עדן", "האב בראון" ו"הולבי סיטי". עוד הופיע בשתי אופרות סבון פופולריות בבריטניה. בסדרה "איסטאנדרס" גילם את פקד בילוש אירווינג בקו עלילה בשם "מי רצח את לוסי ביל". בספטמבר 2010 הופיע בפרק בסדרה "קורוניישן סטריט" בתפקיד המנתח מר ג'ורדן.
מקפרלן הופיע בקביעות בסדרות טלוויזיה קומיות בהן תוכנית המערכונים "The Fast Show", הסדרה "רנדל והופקירק", "ג'יבס וווסטר", "שתי בירות וחבילת צ'יפס", "הארי ופול" והסיטקום "The Thin Blue Line". הוא שיחק בתפקיד המפקח נוריס בפרק "The Blackout" של הסדרה "Black Books", ובתפקיד המפקח טרנס בראון בפרק הראשון של הסדרה "דירק ג'נטלי". ב-2016 שיחק בתפקיד השופט בהפקה מחודשת של הסיטקום "Porridge".
הוא השתתף בתוכניות הטלוויזיה "M.I. High" ו-"Hounded" של ערוץ CBBC.
ב-2018 הופיע מקפרלן בסרט האימה "מטופל אפס" לצדם של מאט סמית ונטלי דורמר.

דיבוב

קולו של מקפרלן מוכר מתפקידיו בדמויות ג'יי ג'יי וסקיפ בגרסה המקורית של הסדרה "בוב הבנאי", וכן בתפקיד הקריין בשעשועון הטלוויזיה "The Cube" של רשת ITV. עוד דיבב את אלוהים ואת גוליית בסדרת האנימציה של סיפורי התנ"ך (Testament: The Bible in Animation). ב-1997 שיחק בתפקיד ג'ונה בסדרה "Captain Pugwash". עוד דיבב את ברספורד 
העגורן בסרט "תומס הקטר וחברים: מסע מעבר לסודור". תפקידי דיבוב נוספים היו בדמות ת'אדיוס ונט בסדרה המצוירת לילדים "התזמורת של אוסקר", הסוס אלביס בסדרה "Iconicles", ספארקי הדרקון בסדרה "Mike the Knight", ודמויות אחדות בפרק "The Sweater" של הסדרה "העולם המופלא של גאמבול".
ב-2014 גילם מקפרלן את הגנרל טרנט סטון בתסכית הדרמה "Osiris" בהפקת Everybodyelse Productions.

משחקי וידאו

מקפרלן השתתף במספר רב של משחקי וידאו. הראשון היה בדמות ג'וזף ד. טנקה במשחק "Lifeforce Tenka" משנת 1997. עוד גילם את גרג בסדרת המשחקים "Buzz!", שיחק בתפקיד אוואלון סנטריפוג במשחק "LittleBigPlanet 2" משנת 2011, וסיפק דיאלוגים במשחק "באטמן ארקהם נייט". הוא שיחק בתפקיד "The Forgotten One" הנבל במשחק הווידאו "Castlevania: Lords of Shadow".

תיאטרון

ב-2013 הופיע מקפרלן יחד עם לני הנרי במחזה עטור השבחים "Fences" מאת אוגוסט וילסון בתיאטרון הדוכסית בווסט אנד הלונדוני.

חיים אישיים

ב-12 ביולי 1993 התחתן מקפרלן עם קייט. יש לו בן בשם ג'ושואה שכיכב בפרסומות לחברת ברקליס.
סנאי רטופה הודי

מאפיינים

זהו אחד מהסנאים הגדולים ביותר בעולם והוא מגיע לגודל של חתול בוגר, באורך של 36 ס"מ, זנב באורך 0.9 מטר ומשקל של 2 ק"ג בבגרות. הסנאי בעל פרווה עבה בצבע אדום-ערמוני והזנב, הכתפיים והעורף בצבע צהבהב-קרם עד לבן. האוזניים גדולות ושחורות והפנים ורדרדות-חומות כהות. לסנאי זנב ארוך העוזר לו לשמור על איזון תוך כדי תנועה בין הענפים.
תפוצת הסנאי היא ביערות נשירים ויערות ירוקי עד בהודו עד למאדהיה פרדש. הוא שוכן על העצים ומגיע עד לצמרות ויכול לקפץ עד לאורך 6 מטרים. הוא יורד רק לעיתים נדירות לקרקע. הסנאי ניזון מאגוזים, פירות, אגוזים ונבטים. בתורו הוא משמש טרף לנמרים ועופות דורסים.
יוסף גרוס

ביוגרפיה

בעל תואר ראשון מבית הספר הגבוה למשפט ולכלכלה (1955), תואר שני מטעם אוניברסיטת תל אביב (1958), ותואר שלישי (1962) מטעם אוניברסיטת לונדון. שלושת התארים במשפטים.
חבר בלשכת עורכי הדין בישראל משנת 1959, ובלשכת עורכי הדין במדינת ניו יורק משנת 1989.
בין השנים 1964–1979 כיהן כיועץ המשפטי של דיסקונט השקעות. בשנת 1979 ייסד משרד עורכי דין עצמאי. 
המשרד, שעסק בדיני חברות ושוק ההון היה מראשוני ומובילי ההנפקות הישראליות בחו"ל, והנפיק את אלסינט, אלרון ואלביט בבורסה בניו יורק.
בתחילת שנת 2001 התמזג משרד עורכי הדין גרוס, חודק, גרינברג ושות', עם משרד קלינהנדלר, הלוי ושות', המשרד המאוחד נקרא גרוס, קלינהנדלר, חודק, הלוי, גרינברג ושות'. 
גרוס מונה למרצה בכיר באוניברסיטת תל אביב בשנת 1969. בהמשך היה פרופסור מן המניין בפקולטה למשפטים ובפקולטה לניהול באוניברסיטת תל אביב. כיהן כסגן דקאן הפקולטה למשפטים. בשנת 1978 כיהן כחוקר אורח באוניברסיטת הרווארד, ארצות הברית.
בשנת 1991 היה שותף להקמת קרן הון הסיכון תעוזה והיה בעל מניות בחברת הניהול של הקרן.
היה חבר ויו”ר הוועדה המייעצת לממשלה בנושא חברות ממשלתיות. כיהן במספר ועדות ממשלתיות: הוועדה לניסוח חוק החברות החדש; יו”ר הוועדה לחוק המיזוגים וההגבלים העסקיים; וחבר ועדת הרפורמה במיסים.
היה יו"ר דירקטוריון במספר חברות ציבוריות: בנק כרמל, שניב וכלל גמל. כמו כן כיהן כדירקטור במספר רב של חברות, בין היתר: חברת החשמל ומפעלי ים המלח.
שימש כמרצה בפקולטה לכלכלה באוניברסיטת בר-אילן, בבית הספר רדזינר למשפטים במרכז הבינתחומי הרצליה ובפקולטה למשפטים באוניברסיטת תל אביב. הוא המנהל האקדמי של תוכנית להב לדירקטורים ונושאי משרה בכירים בפקולטה לניהול, אוניברסיטת תל אביב. 
בשנת 2011 קיבל את אות יקיר מקצוע לשכת עורכי הדין, ובשנת 2014 זכה בעיטור Honoris Causa של לשכת עורכי הדין.
בשנת 2015 פורסם לכבודו ספר יובל, "ספר יוסף גרוס - מחקרים בדיני חברות ומשפט עסקי", בעריכתם של אהרן ברק, יצחק זמיר ודוד ליבאי.
בין הספרים הרבים שפרסם: אחריות דירקטורים ונושאי משרה, חוק החברות

חיים אישיים

יוסף גרוס נולד וגדל בתל אביב. בנערותו למד במדרשייה התיכונית פרדס חנה
מאחר שסיים את לימודי התיכון מוקדם יחסית החל לעבוד כמורה בבית ספר עממי בשכונת התקווה בתל אביב ובמקביל למד משפטים. לאור הצורך במורים באותה התקופה דחה הצבא את שירותו הצבאי עד לאחר לימודיו. הוא שירת בפרקליטות הצבאית, יצא לקורס קצינים, ושירת כתובע וכסנגור פיקודי. 
בשנת 1960 היה לישראלי הראשון שזכה למלגת לימודים באוניברסיטת LSE בלונדון, לשם נסע ללימודי דוקטורט ישיר אצל פרופ' גאואר.
גרוס נשוי לצביה גרוס, לשעבר היועצת המשפטית של משרד הביטחון. ואב לשלושה - רז, ורדית ואייל גרוס שהינו פרופסור מן המניין למשפטים באוניברסיטת תל אביב.
יונייטד שוברת גיטרות

האירוע

המוזיקאי דייב קרול אמר שהגיטרה שלו נשברה בעודה בחזקתה של יונייטד איירליינס. הוא טען שהוא שמע את אחד הנוסעים אומר כי סבלים על המסלול בנמל התעופה שיקגו או'הייר זרקו גיטרות במהלך חניית ביניים של הטיסה מנמל התעופה הליפקס לאומהה, נברסקה. הוא הגיע ליעד שלו וגילה כי גיטרת הטיילור שלו (בשווי של 3500$) ניזוקה קשות. פוקס ניוז חקרו את קרול על למה הוא הפקיד את הגיטרה יקרת הערך, ולא העלה אותה על המטוס. קרול הסביר כי קשה להעלות גיטרות על מטוסים. בשיר המחאה הראשון קרול מציין כי פנה לעובדי החברה מראש והתריע על כך שעליהם להזהר עם המטען, ושתגובתם הייתה אדישות מוחלטת. לאחר שהגיש בקשה לקבל פיצויים, החברה טענה כי לא הגיש את הבקשה במועד סביר מזמן האירוע.

השיר

קרול סיפר כי המשא ומתן הכושל התנהל במשך תשעה חודשים. לאחר מכן, שאל את עצמו, "אם מייקל מור היה זמר-יוצר, מה הוא היה עושה?", קרול כתב שיר, ויצר קליפ על החוויה שלו. השיר כולל את הפזמון הקליט "הייתי צריך לטוס עם חברה אחרת, או לנסוע ברכב, כי יונייטד שוברת גיטרות". קרול, שביצע את השיר גם כאמן סולו וגם כחבר בלהקת בני מקסוול, כתב את שני סרטוני ההמשך. את הסרטון השני, "יונייטד שוברת גיטרות: שיר מספר 2" הוציא ביוטיוב ב-17 באוגוסט,  השיר מציג באופן הומוריסטי, את התנהלותו של קרול אל מול גברת אירוויג, נציגת שרות הלקוחות. השיר מציג את הקושי בהתנהלות מול החברה. במרץ 2010, יצא  השיר השלישי "יונייטד שוברת גיטרות: שיר 3". בשיר הוא מציין כי לא כל עובדי החברה "רעים" וכי הוא מקווה שהחברה תצליח להשתנות.

תגובה

הסרטון הראשון שוחרר ב-6 ביולי 2009. הוא זכה ב-150,000 צפיות בתוך יום. בתגובה החברה פנתה לקרול, במטרה לפצות אותו. תוך שלושה ימים, הסרטון זכה בחצי מיליון צפיות. השיר הגיע למקום הראשון במצעד השירים של Itunes, בשבוע שיצא. לאחר חודש (באמצע אוגוסט) 5 מיליון צפיות. נכון לאוגוסט 2015 היו לסרטון יותר מ15 מיליון צפיות.
הצלחת המחאה גרמה למבוכה רבה ליונייטד איירליינס. בניסיון להתמודד עם הנזק התקשורתי, החברה פנתה לקרול, התנצלה, וביקשה את רשותו להשתמש בסרטון כדי ללמד את עובדי שרותי הקהל שלהם. החברה גם ניסתה לתרום 3,000 דולר למוסד ג'אז מוכר. אבל התרומה לא שיקמה את הנזק למוניטין של החברה.
מאז התקרית, קרול התבקש להופיע בפני נציגים של שרות לקוחות רבים. הסרטון שלו הוזכר פעמים רבות במקומות רבים. מגזין טיימס דירג את השיר "יונייטד שוברת גיטרות" במקום השביעי ברשימת הסרטונים הכי ווירליים ב-2009. ב-2012 הסרטון הופיע בסרטון התעודה של רשת CBC, על שרות לקוחות. באותה השנה קרול פרסם את ספרו "יונייטד שוברת גיטרות: על כוחו של היחיד בעידן של המדיה החברתית". ב-2013 בטלוויזיה הגרמנית הדגימו את הסכנה שאורבת לחברות בעידן הרשתות החברתיות. גם בתוכנית "היום" של רשת NBC לקחו את השיר כדוגמה לאופן שהו היחיד יכול להביע את מחאתו מול חברה גדולה. באפריל 2017 תקרית נוספת התרחשה בטיסת יונייטד שם הורד נוסע בכוח מהמטוס. גם התקרית הזאת הפכה לוירלית והציפה מחדש את העניין בסרטון של קרול.

מניות החברה

הסרטון גרם לירידה במניותיה של החברה. הפרסום השלילי הביא לירידת המניה שלה בעשרה אחוזים. הסרטון הראה כיצד כוחה של הרשת החברתית יכולה לעזור לצרכנים מול החברות הגדולות.
רדיאן

רדיאן הוא יחידת מידה חסרת ממד למדידת זוויות הכלול במערכת היחידות הבינלאומית. בעבר היה הרדיאן יחידה משלימה של מערכת היחידות הבינלאומית, אך קטגוריה זו בוטלה ב-1995.
הרדיאן מוגדר כזווית היוצאת ממרכז מעגל ונוצרת על ידי קשת שאורכה שווה לאורך של רדיוס המעגל -  (ראו באיור משמאל). כיוון שהיקף מעגל הוא , במעגל כולו יש בסך הכל רדיאנים.
לרוב, גודל זווית ברדיאנים ניתן ללא ציון היחידה המפורשת (מאחר שהם היחידה הסטנדרטית למדידת זוויות). לעיתים היחידה מצוינת בקיצור כ-rad.
דימיטרי שומסקי

קורות חייו

שומסקי נולד בקייב בשנת 1975 ועלה לישראל בשנת 1990. בשנת 2005 קיבל תואר דוקטור מאוניברסיטת חיפה, על עבודה שכותרתה " מדו לשוניות לדו לאומיות : יהדות צ’כו-גרמנית, ציוני פראג וראשיתו של הרעיון הדו לאומי בציונות, 1930-1900". 
שומסקי חקר את זהות קבוצת הישראלים הרוסים והשפעתם על דמותה של מדינת ישראל. לטענתו, בברית המועצות דוכאה הלאומיות היהודית והפכה לאתניות מעומעמת משוללת זכויות, דבר שהשפיע על התפיסה האזרחית של הישראלים הרוסים וגרם לעמדה אזרחית מפלה ביחס למיעוטים לאומיים בכלל ולמיעוט הערבי בפרט.
בשנים 2012–2015 כיהן כמנהל מרכז צ'ריק לתולדות הציונות, היישוב ומדינת ישראל באוניברסיטה העברית.
ספרו "בין פראג לירושלים - ציונות פראג ורעיון המדינה הדו-לאומית" יצא לאור בשנת 2010 בהוצאת מרכז זלמן שזר לחקר תולדות העם היהודי ומכון ליאו בק, וזיכה אותו בפרס ע"ש ראובן הכט לספר הטוב ביותר בתולדות הציונות, היישוב ומדינת ישראל לשנת 2011. הספר יצא לאור גם בגרמנית. 
שומסקי מרבה לכתוב מאמרים בהם הוא מנתח את הסכסוך הישראלי-פלסטיני בהשקפה המזוהה עם ארגוני שמאל בישראל. למשל, בספטמבר 2010 פרסם ב"הארץ" מאמר שכותרת המשנה שלו היא "איך לגרום ליהודים בישראל להסכים לחלוקת הארץ, בלא לערער על זכותם עליה."